สำหรับความหมายอื่น ดูที่ คานางาวะ
ระวังสับสนกับ จังหวัดคางาวะ

**จังหวัดคานางาวะ** (ญี่ปุ่น: 神奈川県; โรมาจิ: *Kanagawa-ken*) เป็นจังหวัดหนึ่งที่ตั้งอยู่ในภูมิภาคคันโต บนเกาะฮนชูของประเทศญี่ปุ่น จังหวัดคานางาวะเป็นจังหวัดที่มีประชากรมากเป็นอันดับสองของประเทศญี่ปุ่น (9,058,094 คน เมื่อวันที่ 1 ตุลาคม ค.ศ. 2015) และมีพื้นที่ 2,415 ตารางกิโลเมตร (932 ตารางไมล์) จังหวัดคานางาวะติดกับโตเกียวทางทิศเหนือ จังหวัดยามานาชิทางทิศตะวันตกเฉียงเหนือ และจังหวัดชิซูโอกะทางทิศตะวันตก

โยโกฮามะเป็นเมืองหลวง เมืองที่ใหญ่ที่สุดของจังหวัด และเป็นนครที่ใหญ่เป็นอันดับสองของประเทศ เมืองใหญ่อื่น ๆ ในจังหวัด เช่น คาวาซากิ ซางามิฮาระ และฟูจิซาวะ จังหวัดคานางาวะตั้งอยู่บนชายฝั่งมหาสมุทรแปซิฟิก ทางตะวันออกของประเทศ ติดกับอ่าวโตเกียวและอ่าวซางามิ โดยมีคาบสมุทรมิอูระคั่นกลางอ่าวทั้งสอง ฝั่งตรงข้ามของอ่าวโตเกียวเป็นที่ตั้งของจังหวัดชิบะ อยู่บนคาบสมุทรโบโซ จังหวัดคานางาวะเป็นส่วนหนึ่งของเขตมหานครโตเกียวและปริมณฑล ซึ่งเป็นเขตมหานครและปริมณฑลที่มีประชากรมากที่สุดในโลก โดยมีโยโกฮามะและนครอีกหลายแห่งที่เป็นศูนย์กลางการค้าที่สำคัญ และเป็นชานเมืองทางใต้ของโตเกียว จังหวัดคานางาวะเคยเป็นศูนย์กลางทางการเมืองและเศรษฐกิจของญี่ปุ่นในยุคคามากูระ โดยเป็นช่วงที่คามากูระเป็นเมืองหลวงโดยพฤตินัย เป็นเมืองที่ใหญ่ที่สุดของญี่ปุ่น และเป็นที่ตั้งของรัฐบาลโชกุนคามากูระ ตั้งแต่ ค.ศ. 1185 ถึง 1333 จังหวัดคานางาวะเป็นพื้นที่ท่องเที่ยวยอดนิยมในภูมิภาคโตเกียว โดยมีคามากูระและฮาโกเนะเป็นสองจุดหมายหลักที่เป็นที่นิยม

ประวัติศาสตร์
-------------

ภาพพิมพ์*คลื่นยักษ์นอกฝั่งคานางาวะ*
วัดโคโตกุ ในคามากูระ
จังหวัดคานางาวะปรากฏเป็นที่รู้จักในประวัติศาสตร์เมื่อประมาณ 800 ปีก่อน โดยนักรบซามูไรที่ชื่อ มินาโมโตะ โยริโตโมะ ได้เลือกเมืองคามากูระเป็นที่ตั้งกองกำลังของเขา และหลังจากนั้นต่อมาอีกประมาณ 150 ปี เมืองคามากูระได้เป็นฐานที่มั่นของรัฐบาลทหารมาตลอด ซึ่งก่อนหน้านี้ ศูนย์กลางทางการเมืองจะอยู่ที่ เคียวโตะ และ นาระ มาตลอด ในปี 1192 โยริโตโมะได้เป็นโชกุนคนแรก (ผู้ปกครองซึ่งมีอำนาจทางทหาร) และอำนาจในการปกครองต่าง ๆ ก็เปลี่ยนมือจากขุนนางมาเป็นซามูไร เหตุการณ์ครั้งนี้เป็นจุดเริ่มต้นที่สำคัญของสังคมศักดินาในประเทศญี่ปุ่น ช่วงเวลาถัดมานั้นก็มีการเปลี่ยนแปลงครั้งสำคัญในด้านวัฒนธรรมญี่ปุ่น คือ เริ่มต้นมีการเผยแพร่ศาสนาเซ็น และศาสนาพุทธนิกายอื่น ๆ ขึ้น และมีวิวัฒนาการด้านศิลปะและวรรณคดี

ในศตวรรษที่ 17 เมืองหลวงย้ายไปยังเมืองเอโดะแทน (เมืองโตเกียวในปัจจุบัน) ที่ซึ่งโชกุนตระกูลโทกูงาวะได้ตั้งรัฐบาลทหารของตนขึ้น และมีนโยบายเรื่องการปิดประเทศอย่างเข้มงวด ระหว่างสมัยเอโดะ ได้สร้างทางด่วนสายโทไกโด (เชื่อมเส้นทางระหว่างเมืองเอโดะกับเกียวโต) ขึ้น ทำให้คานางาวะเป็นจุดสำคัญจุดหนึ่งในการเดินทางเชื่อมต่อระหว่างตะวันออก-ตะวันตกของญี่ปุ่น โชกุนตระกูลโทกูงาวะปกครองประเทศญี่ปุ่นเป็นเวลา 300 ปี

โยโกฮามะเป็นเมืองที่มีบทบาทสำคัญในการเปิดประเทศอีกครั้ง เมื่อปี 1853 กองทัพเรือสหรัฐอเมริกาปรากฏตัวขึ้นที่หมู่บ้านอูรางะ พลเรือจัตวา แมทธิว เพอร์รี ได้กดดันให้ญี่ปุ่นเปิดประเทศ และตามมาด้วยการลงนามสนธิสัญญาสัมพันธไมตรีและการค้าระหว่างญี่ปุ่นและสหรัฐอเมริกา ท่าเรือโยโกฮามะเปิดขึ้นเมื่อปี 1859 ได้เปลี่ยนจากหมู่บ้านชาวเลเล็ก ๆ มาเป็นจุดกำเนิดของญี่ปุ่นสมัยใหม่ 
ในทันทีที่เปิดท่าเรือได้เปิดทำการ บริษัทต่างชาติมากกว่า 100 แห่งได้เข้ามาเปิดทำการในโยโกฮามะ ทำให้จำนวนชาวต่างชาติในโยโกฮามะเพิ่มขึ้นทุก ๆ ปี จนสามารถนับได้ว่ามีชาวต่างชาติอาศัยอยู่ที่โยโกฮามะเกินกว่าครึ่งหนึ่งของชาวต่างชาติที่อาศัยอยู่ในญี่ปุ่น วิวัฒนาการและความคิดสร้างสรรค์ใหม่ ๆ ของตะวันตกจะส่งผ่านเข้ามายังญี่ปุ่นโดยผ่านโยโกฮามะเป็นด่านแรก ทั้งโทรเลขและรถไฟก็มีจุดกำเนิดมาจากโยโกฮามะ และแม้แต่ไอศกรีม เบียร์ และหนังสือพิมพ์รายวันฉบับแรกก็ได้รับการกล่าวขานว่าเกิดขึ้นที่โยโกฮามะด้วย

ใน ค.ศ. 1923 ได้เกิดแผ่นดินไหวครั้งใหญ่ขึ้นที่ภูมิภาคคันโต รวมทั้งคานางาวะและโตเกียว แมกนิจูด 7.9 เฉพาะในจังหวัดคานางาวะมีผู้เสียชีวิต 30,000 คน และมีบ้านเรือนถูกทำลายถึง 230,700 ครัวเรือน หรือเทียบได้ถึง 86 % ของทั้งหมด

แผ่นดินไหวครั้งใหญ่ที่คันโตก็ได้ทำลายพื้นที่อุตสาหกรรมรอบ ๆ อ่าวโตเกียวในคาวาซากิและโยโกฮามะ ที่ได้ก่อตั้งขึ้นในช่วงปี 1900 ด้วย อย่างไรก็ตาม ภายหลังแผ่นดินไหว อุตสาหกรรมในโยโกฮามะก็ถูกพัฒนาขึ้นอย่างรวดเร็วอีกครั้ง แม้ว่าเมืองโยโกฮามะจะรุ่งเรือง แต่ว่าก็ถูกกระทบกระเทือนอีกครั้งจากการโจมตีทางอากาศของฝ่ายสัมพันธมิตรในช่วงสงครามโลกครั้งที่ 2 มีผู้เสียชีวิต มากกว่า 6,000 คน และผู้บาดเจ็บเกือบ 580,000 คน จากการโจมตีทางอากาศที่ โตเกียว คาวาซากิ โยโกฮามะ และบริเวณรอบนอกเมืองเหล่านั้น 
ภายหลังสงครามเสร็จสิ้นลง การปฏิรูปประชาธิปไตยต่าง ๆ ก็ได้เกิดขึ้นภายใต้สถานการณ์หลังสงครามที่ยังไม่มั่นคง เช่น การเลือกตั้งผู้ว่าราชการจังหวัดอย่างเสรี การปฏิรูปการครอบครองที่ดิน การสลายตัวของกลุ่มบริษัททางการเงิน การเริ่มต้นระบบการศึกษาภาคบังคับ แบบ 6-3 ปี เป็นต้น ในช่วงนี้ มีการเติบโตอย่างฉับพลันในด้านเศรษฐกิจ สังคม วิทยาศาสตร์ รวมทั้งทางด้านวัฒนธรรม ซึ่งเป็นการถางทางมาสู่พัฒนาการปัจจุบันของญี่ปุ่น แม้ว่าการเติบโตทางเศรษฐกิจอย่างแข็งแรง ซึ่งตามมาพร้อมกับปัญหามลภาวะทางอากาศและน้ำ จะเกิดขึ้นในช่วงนี้ แต่ก็ได้มีการพัฒนาเครื่องมือต่าง ๆ ขึ้นมามากมายเพื่อรองรับปัญหาเหล่านี้แล้ว

ภูมิศาสตร์
----------

มินาโตมิไร 21 ในโยโกฮามะ
จังหวัดคานางาวะเป็นจังหวัดที่ค่อนข้างเล็ก ตั้งอยู่บนขอบทางทิศตะวันตกเฉียงใต้ของที่ราบคันโต กั้นระหว่างโตเกียวที่อยู่ทางทิศเหนือ เชิงเขาภูเขาไฟฟูจิทางทิศตะวันตกเฉียงเหนือ อ่าวซางามิทางทิศใต้ และอ่าวโตเกียวทางทิศตะวันออก พื้นที่ด้านตะวันออกของจังหวัดค่อนข้างราบเรียบและมีความเป็นเมืองสูง เช่น เมืองท่าขนาดใหญ่อย่างโยโกฮามะและคาวาซากิ

พื้นที่ทางตะวันออกเฉียงใต้บริเวณคาบสมุทรมิอูระมีความเป็นเมืองน้อย โดยมีเมืองโบราณคามากูระ ซึ่งมีสถานที่ท่องเที่ยวอย่างวัดและศาลเจ้าตั้งอยู่หลายแห่ง ส่วนพื้นที่ทางตะวันตกที่ติดกับจังหวัดยามานาชิและจังหวัดชิซูโอกะนั้น มีลักษณะภูมิประเทศเป็นภูเขา ประกอบด้วยสถานที่พักตากอากาศหลายแห่ง เช่น ที่เมืองโอดาวาระ และฮาโกเนะ ขนาดจังหวัดคานางาวะ มีความยาวจากเหนือจรดใต้ 60 กิโลเมตร และมีความยาวจากตะวันออกจรดตะวันตก 80 กิโลเมตร มีพื้นที่บนบกประมาณ 2,400 ตารางกิโลเมตร ซึ่งคิดเป็นพื้นที่เพียงแค่ 0.64% ของพื้นที่บนบกของประเทศญี่ปุ่นทั้งหมด ดังนั้นคานางาวะจึงจัดได้ว่าเป็นจังหวัดที่มีขนาดเล็กเป็นอันดับที่ 5 ของญี่ปุ่น

จากข้อมูลเมื่อ 1 เมษายน ค.ศ. 2012 ร้อยละ 23 ของพื้นที่บนบกของจังหวัดถูกกำหนดให้เป็นอุทยานธรรมชาติ ได้แก่ อุทยานแห่งชาติฟูจิ-ฮาโกเนะ-อิซุ, กึ่งอุทยานแห่งชาติทันซาวะ-โอยามะ, และอุทยานธรรมชาติของจังหวัด ได้แก่ จินบะซางามิโกะ มานาซูรุฮันโต โอกูยูงาวาระ และทันซาวะ-โอยามะ

ภูมิประเทศของจังหวัดประกอบไปด้วยพื้นที่ที่แตกต่างกันสามส่วน พื้นที่ทางตะวันตกมีลักษณะเป็นภูเขา ประกอบด้วยเทือกเขาทันซาวะและภูเขาไฟฮาโกเนะ พื้นที่ทางตะวันออกเป็นเนินเขา ประกอบด้วยเนินเขาทามะและคาบสมุทรมิอูระ พื้นที่ตอนกลาง ซึ่งล้อมรอบเนินเขาทามะและคาบสมุทรมิอูระ ประกอบด้วยพื้นที่ต่ำรอบ ๆ แม่น้ำสายหลัก ได้แก่ แม่น้ำซางามิ แม่น้ำซาไก แม่น้ำสึรูมิ และแม่น้ำทามะ

จังหวัดคานางาวะตั้งอยู่ทางทิศใต้ของภูมิภาคคันโต และมีอากาศกำลังสบายเนื่องจากมีกระแสน้ำอุ่นในมหาสมุทรแปซิฟิกไหลผ่าน ในเมืองโยโกฮามะซึ่งเป็นเมืองหลวงของจังหวัดมีอุณหภูมิเฉลี่ย 16 องศาเซลเซียส และมีปริมาณน้ำฝนรวม 1,440 มิลลิเมตร

โดยแม่น้ำทามะเป็นแนวแบ่งอาณาเขตบางส่วนระหว่างคานางาวะและโตเกียว แม่น้ำซางามิไหลผ่านตอนกลางของจังหวัด และแม่น้ำซากาวะไหลผ่านบริเวณที่ราบเล็ก ๆ ทางด้านตะวันตกของจังหวัด เรียกว่า ที่ราบซากาวะ ซึ่งอยู่ระหว่างภูเขาไฟฮาโกเนะทางทิศตะวันตก และเนินเขาโออิโซะทางทิศตะวันออก และไหลลงสู่อ่าวซางามิ

การแบ่งเขตการปกครอง
-------------------

แผนที่จังหวัดคานางาวะ  
     นครใหญ่โดยข้อบัญญัติรัฐบาล      นคร      เมือง      หมู่บ้าน
จังหวัดคานางาวะประกอบด้วยเขตการปกครองต่าง ๆ ได้แก่ 19 นคร 6 อำเภอ 13 เมือง และ 1 หมู่บ้าน ดังนี้

### นคร

* คามากูระ (ญี่ปุ่น: 鎌倉市; โรมาจิ: *Kamakura-shi*)
* คาวาซากิ (ญี่ปุ่น: 川崎市; โรมาจิ: *Kawasaki-shi*)
* ชิงาซากิ (ญี่ปุ่น: 茅ヶ崎市; โรมาจิ: *Chigasaki-shi*)
* ซางามิฮาระ (ญี่ปุ่น: 相模原市; โรมาจิ: *Sagamihara-shi*)
* ซามะ (ญี่ปุ่น: 座間市; โรมาจิ: *Zama-shi*)
* ซูชิ (ญี่ปุ่น: 逗子市; โรมาจิ: *Zushi-shi*)
* ฟูจิซาวะ (ญี่ปุ่น: 藤沢市; โรมาจิ: *Fujisawa-shi*)
* มินามิอาชิงาระ (ญี่ปุ่น: 南足柄市; โรมาจิ: *Minamiashigara-shi*)
* มิอูระ (ญี่ปุ่น: 三浦市; โรมาจิ: *Miura-shi*)
* ยามาโตะ (ญี่ปุ่น: 大和市; โรมาจิ: *Yamato-shi*)
* โยโกซูกะ (ญี่ปุ่น: 横須賀市; โรมาจิ: *Yokosuka-shi*)
* โยโกฮามะ (ญี่ปุ่น: 横浜市; โรมาจิ: *Yokohama-shi*) (เมืองหลวง)
* อัตสึงิ (ญี่ปุ่น: 厚木市; โรมาจิ: *Atsugi-shi*)
* อิเซฮาระ (ญี่ปุ่น: 伊勢原市; โรมาจิ: *Isehara-shi*)
* อายาเซะ (ญี่ปุ่น: 綾瀬市; โรมาจิ: *Ayase-shi*)
* เอบินะ (ญี่ปุ่น: 海老名市; โรมาจิ: *Ebina-shi*)
* โอดาวาระ (ญี่ปุ่น: 小田原市; โรมาจิ: *Odawara-shi*)
* ฮาดาโนะ (ญี่ปุ่น: 秦野市; โรมาจิ: *Hadano-shi*)
* ฮิรัตสึกะ (ญี่ปุ่น: 平塚市; โรมาจิ: *Hiratsuka-shi*)

### เมืองและหมู่บ้าน

เมืองและหมู่บ้านแบ่งตามอำเภอ ดังนี้


|  |  |
| --- | --- |
| * อำเภอโคซะ (ญี่ปุ่น: 高座郡; โรมาจิ: *Kōza-gun*)
	+ เมืองซามูกาวะ (ญี่ปุ่น: 寒川町; โรมาจิ: *Samukawa-machi*)
* อำเภอมิอูระ (ญี่ปุ่น: 三浦郡; โรมาจิ: *Miura-gun*)
	+ เมืองฮายามะ (ญี่ปุ่น: 葉山町; โรมาจิ: *Hayama-machi*)
* อำเภอนากะ (ญี่ปุ่น: 中郡; โรมาจิ: *Naka-gun*)
	+ เมืองนิโนมิยะ (ญี่ปุ่น: 二宮町; โรมาจิ: *Ninomiya-machi*)
	+ เมืองโออิโซะ (ญี่ปุ่น: 大磯町; โรมาจิ: *Ōiso-machi*)
* อำเภออาชิงารากามิ (ญี่ปุ่น: 足柄上郡; โรมาจิ: *Ashigarakami-gun*)
	+ เมืองไคเซ (ญี่ปุ่น: 開成町; โรมาจิ: *Kaisei-machi*)
	+ เมืองนากาอิ (ญี่ปุ่น: 中井町; โรมาจิ: *Nakai-machi*)
	+ เมืองมัตสึดะ (ญี่ปุ่น: 松田町; โรมาจิ: *Matsuda-machi*)
	+ เมืองยามากิตะ (ญี่ปุ่น: 山北町; โรมาจิ: *Yamakita-machi*)
	+ เมืองโออิ (ญี่ปุ่น: 大井町; โรมาจิ: *Ōi-machi*)
 | * อำเภออาชิงาราชิโมะ (ญี่ปุ่น: 足柄下郡; โรมาจิ: *Ashigarashimo-gun*)
	+ เมืองมานาซูรุ (ญี่ปุ่น: 真鶴町; โรมาจิ: *Manazuru-machi*)
	+ เมืองยูงาวาระ (ญี่ปุ่น: 湯河原町; โรมาจิ: *Yugawara-machi*)
	+ เมืองฮาโกเนะ (ญี่ปุ่น: 箱根町; โรมาจิ: *Hakone-machi*)
* อำเภอไอโก (ญี่ปุ่น: 愛甲郡; โรมาจิ: *Aikō-gun*)
	+ เมืองไอกาวะ (ญี่ปุ่น: 愛川町; โรมาจิ: *Aikawa-machi*)
	+ หมู่บ้านคิโยกาวะ (ญี่ปุ่น: 清川村; โรมาจิ: *Kiyokawa-mura*)

  |

สภาพแวดล้อมและการดำรงชีวิต
--------------------------

ศาลากลางจังหวัดคานางาวะในโยโกฮามะ
จำนวนประชากรของจังหวัดคานางาวะได้เพิ่มขึ้นเรื่อย ๆ และมีเป็นจำนวนมาก เนื่องมาจากการไหลเข้าของผู้คนที่อาศัยอยู่ในโตเกียวและผู้ที่ต้องการหาที่พักอาศัย เป็นผลทำให้จังหวัดคานางาวะเติบโตขึ้นเป็นเมืองใหญ่อย่างฉับพลัน และขยายใหญ่ขึ้นเรื่อย ๆ มีการสร้างสิ่งอำนวยความสะดวกขนาดใหญ่ขึ้นมากมาย เช่น ถนน และสาธารณูปโภคต่าง ๆ ดังนั้น สภาพการดำรงชีวิตของชาวคานางาวะจึงสะดวกสบายขึ้น อย่างไรก็ตาม ในขณะเดียวกัน ปัญหาสังคมที่เพิ่มขึ้นก็เป็นปัญหาสำคัญสำหรับชาวคานางาวะด้วย เช่น ปัญหาจราจรที่รุนแรง และการเสื่อมของสภาพแวดล้อมที่ไม่เหมาะสมสำหรับการเลี้ยงดูเด็ก นอกจากนี้ ในช่วงหลายปีมานี้ยังมีการตรวจวัดแผ่นดินไหวอ่อน ๆ ได้ และมีการคาดการณ์กันว่าอาจจะเกิดแผ่นดินไหวขนาดใหญ่ขึ้นได้ในแถบภาคโทไก

เนื่องจากการลดลงของจำนวนประชากรเด็กและประชากรที่ย้ายที่อยู่อาศัยมายังเขตปริมณฑลลดน้อยลง ทำให้มีการคาดการณ์กันว่าภายหลังจากจำนวนประชากรขึ้นถึงจุดสูงสุดแล้วจะถึงยุคของผู้สูงอายุ ด้วยเหตุนี้ จึงเป็นที่คาดการณ์กันว่าการขยายตัวและการเจริญเติบโตของเขตเมืองจะค่อย ๆ ลดลง เป็นผลให้ทางจังหวัดได้หันมาให้ความสำคัญกับการสร้างเมืองให้มีคุณภาพแทน ดังนั้น แผนพัฒนาเมืองคานางาวะจึงให้ความสนใจกับโครงการหลายโครงการ เช่น การพัฒนาตัวเมืองโยโกฮามะใหม่ เป็นต้น

ประชากร
-------

จากการตรวจสอบเมื่อเดือนกันยายน ค.ศ. 2010 จังหวัดคานางาวะมีประชากร 9,029,996 คน คิดเป็น 6.6% จังหวัดคานางาวะเป็นจังหวัดที่มีขนาดเล็กแต่มีประชากรอาศัยอยู่มากที่สุดเป็นอันดับ 3 ของญี่ปุ่น ทำให้มีความหนาแน่นของจำนวนประชากรต่อพื้นที่ถึง 3,437 คน ต่อ 1 ตารางกิโลเมตร จัดว่ามากเป็นอันดับ 2 รองจากโตเกียว

จำนวนประชากรของจังหวัดคานางาวะเติบโตขึ้นมากในช่วงก่อนและหลังจากสงครามโลกครั้งที่ 2 และได้ลดลงในช่วงทศวรรษที่ 70 ในขณะที่จำนวนประชากรในช่วงอายุ 0 - 14 ปี ลดลง กลับปรากฏว่าจำนวนประชากรในช่วงอายุ 65 ปีขึ้นไปได้เพิ่มสูงขึ้นเรื่อย ๆ

เนื่องจากจังหวัดคานางาวะตั้งอยู่ติดกับมหานครโตเกียวที่มีโครงสร้างทางธุรกิจขนาดมหึมา ทำให้อัตราส่วนจำนวนประชากรที่อาศัยอยู่ในเมืองในช่วงกลางวันมีจำนวนน้อยมากเมื่อเทียบกับจำนวนประชากรในช่วงกลางคืน

การขนส่ง
--------

จังหวัดคานางาวะ มีเครือข่ายการขนส่งจากการเดินทางทางอากาศส่วนมากไปสู่ จังหวัดคานางาวะ ไปผ่านที่ โตเกียว สนามบินระหว่างประเทศคือสนามบินนานาชาตินาริตะและสนามบินโทไกโด และยังมีรถไฟชิงกันเซ็ง รถไฟความเร็วสูงไปยัง โตเกียว นาโงยะ โอซากะ และเมืองหลักอื่น ๆ

การศึกษาและวัฒนธรรม
-------------------

เนื่องจากการก้าวหน้าของวิวัฒนาการและสังคมข้อมูลข่าวสาร ทำให้ความสนใจของชาวคานางาวะเกิดความแตกต่างกัน ทางจังหวัดคานางาวะเองก็เห็นว่าการเคารพต่อความสนใจ สังคมและวัฒนธรรมที่แตกต่างนั้นเป็นสิ่งที่สำคัญ เช่นเดียวกับการเคารพสิทธิมนุษยชน ในขณะเดียวกัน เพื่อที่จะอนุรักษ์ขนบประเพณีดั้งเดิมของคานางาวะเอาไว้ ก็มีความจำเป็นที่จะต้องสอนเด็ก ๆ ให้โตขึ้นมาอย่างมีความสามารถเฉพาะตัว และมีความคิดสร้างสรรค์ นอกจากนี้สังคมปัจจุบันยังมีแนวโน้มว่า ผู้คนจะมีโอกาสที่จะศึกษาหาความรู้และทำความคุ้นเคยกับวัฒนธรรมพื้นบ้านของตนไปตลอดชีวิตได้เพิ่มมากขึ้นอีกด้วย

การรับรองนักท่องเที่ยว
----------------------

เมืองคามากูระ มีชื่อเสียงซึ่งเป็นที่ตั้งของวัดพุทธศาสนิกชนมากมายและศาลเจ้าชินโต โยโกฮามะยังเป็นเขตที่มีคนจีนอาศัยอยู่กันมากที่สุดในประเทศญี่ปุ่น (ใหญ่กว่าบริเวณที่คนจีนอยู่กันมาก ๆ ทั้งในโคเบะ และ นางาซากิ)

อ้างอิง
-------

1. ↑  Nussbaum, Louis-Frédéric. (2005). "Kanagawa" in **Japan Encyclopedia*, p. 466*, p. 466, ที่ Google Books; "Kantō" in *p. 479*, p. 479, ที่ Google Books.
2. ↑  Nussbaum, "Yokohama" in *pp. 1054–1055*, p. 154, ที่ Google Books.
3. 1 2 3  Kanagawa terrain (ญี่ปุ่น)
4. 1 2 3  Overview of the prefectural geography (ญี่ปุ่น)
5. ↑  "General overview of area figures for Natural Parks by prefecture" (PDF). Ministry of the Environment. เก็บ (PDF)จากแหล่งเดิมเมื่อ 21 April 2012. สืบค้นเมื่อ 16 August 2012.

* เก็บถาวร 2007-08-11 ที่ เวย์แบ็กแมชชีน

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ Kanagawa prefecture
* เว็บไซต์จังหวัดคานางาวะ (ญี่ปุ่น)
* คู่มือการท่องเที่ยว Kanagawa จากวิกิท่องเที่ยว (ในภาษาอังกฤษ)

| * ด
* ค
* ก
 จังหวัดคานางาวะ |
| --- |
| โยโกฮามะ (เมืองหลวง) |
| นครโดยข้อบัญญัติ | 

|  |  |
| --- | --- |
| คาวาซากิ | 
* เขตคาวาซากิ
* เขตไซไว
* เขตทากัตสึ
* เขตทามะ
* เขตนากาฮาระ
* เขตมิยามาเอะ
* เขตอาซาโอะ

 |
| ซางามิฮาระ | 
* เขตชูโอ
* เขตมิโดริ
* เขตมินามิ

 |
| โยโกฮามะ | 
* เขตคานางาวะ
* เขตคานาซาวะ
* เขตโคโฮกุ
* เขตโคนัง
* เขตซากาเอะ
* เขตเซยะ
* เขตทตสึกะ
* เขตนากะ
* เขตนิชิ
* เขตมิโดริ
* เขตมินามิ
* เขตสึซูกิ
* เขตสึรูมิ
* เขตอาซาฮิ
* เขตอาโอบะ
* เขตอิซูมิ
* เขตอิโซโงะ
* เขตโฮโดงายะ

 |

 | จังหวัดคานางาวะ |
| นครศูนย์กลาง | 
* โยโกซูกะ

 |
| นครพิเศษ | 
* ชิงาซากิ
* ยามาโตะ
* อัตสึงิ
* โอดาวาระ
* ฮิรัตสึกะ

 |
| นคร | 
* คามากูระ
* ซามะ
* ซูชิ
* ฟูจิซาวะ
* มินามิอาชิงาระ
* มิอูระ
* อิเซฮาระ
* อายาเซะ
* เอบินะ
* ฮาดาโนะ

 |
| เมืองและหมู่บ้านแบ่งตามอำเภอ | 
* อำเภอโคซะ
	+ ซามูกาวะ
* อำเภอมิอูระ
	+ ฮายามะ
* อำเภอนากะ
	+ นิโนมิยะ
	+ โออิโซะ
* อำเภออาชิงารากามิ
	+ ไคเซ
	+ นากาอิ
	+ มัตสึดะ
	+ ยามากิตะ
	+ โออิ
* อำเภออาชิงาราชิโมะ
	+ มานาซูรุ
	+ ยูงาวาระ
	+ ฮาโกเนะ
* อำเภอไอโก
	+ คิโยกาวะ
	+ ไอกาวะ

 |
| 
พื้นที่อื่น
โชนัง
เอโนชิมะ
 |

| * ด
* ค
* ก
ญี่ปุ่น ภูมิภาค เขตมหานครและจังหวัดของประเทศญี่ปุ่น |
| --- |
| ภูมิภาค | 
* ฮกไกโด
* โทโฮกุ
* คันโต
	+ หมู่เกาะนัมโป
* ชูบุ
	+ โฮกูริกุ
	+ โคชินเอ็ตสึ
	+ ชินเอ็ตสึ
	+ โทไก
* คันไซ
* ชูโงกุ
	+ ซันอิง
	+ ซันโย
* ชิโกกุ
* คีวชู
	+ คีวชูเหนือ
	+ คีวชูใต้
	+ หมู่เกาะรีวกีว

 |  |
| เขตมหานคร | 
* โตเกียว
* เคฮันชิง
* ชูเกียว
* ฟูกูโอกะ-คิตะกีวชู
* ชิซูโอกะ-ฮามามัตสึ
* ซัปโปโระ
* เซ็นได
* ฮิโรชิมะ
* อุตสึโนมิยะ
* โอกายามะ
* คูมาโมโตะ
* นีงาตะ
* คาโงชิมะ
* มัตสึยามะ

 |
| จังหวัด | 

|  |  |
| --- | --- |
| ฮกไกโด | 
* ฮกไกโด

 |
| โทโฮกุ | 
* อาโอโมริ
* อิวาเตะ
* มิยางิ
* อากิตะ
* ยามางาตะ
* ฟูกูชิมะ

 |
| คันโต | 
* อิบารากิ
* โทจิงิ
* กุมมะ
* ไซตามะ
* ชิบะ
* โตเกียว
* คานางาวะ

 |
| ชูบุ | 
* นีงาตะ
* โทยามะ
* อิชิกาวะ
* ฟูกูอิ
* ยามานาชิ
* นางาโนะ
* กิฟุ
* ชิซูโอกะ
* ไอจิ

 |
| คันไซ | 
* มิเอะ
* ชิงะ
* เคียวโตะ
* โอซากะ
* เฮียวโงะ
* นาระ
* วากายามะ

 |
| ชูโงกุ | 
* ทตโตริ
* ชิมาเนะ
* โอกายามะ
* ฮิโรชิมะ
* ยามางูจิ

 |
| ชิโกกุ | 
* โทกูชิมะ
* คางาวะ
* เอฮิเมะ
* โคจิ

 |
| คีวชู | 
* ฟูกูโอกะ
* ซางะ
* นางาซากิ
* คูมาโมโตะ
* โออิตะ
* มิยาซากิ
* คาโงชิมะ
* โอกินาวะ

 |

 |